Soetran

Brigadir Jenderal TNI (HOR) (Purn.) **Soetran** (EBI: **Sutran**, ) adolah tokoh militer jo politisi Indonesia nan manjabaik sabagai Bupati Trenggalek dari tahun 1968 hinggo 1975 jo Gubernur Irian Jaya dari tahun 1975 hinggo 1981.

Lahia di Sidoarjo, Soetran harus baranti dari pandidikan dasar pado kelas 4 sarato malakoni banyak karajo. Pado tahun 1942, Soetran masuak ka dalam organisasi PETA jo pangkek *budancho* (satingkek sersan). Sasudah kamerdekaan Indonesia, Soetran masuak TNI, jo manjabaik sabagai Dandim di Merauke jo Trenggalek. Soetran mamparoleh jabatan politik partamonyo katiko inyo tapiliah sabagai Bupati Trenggalek pado tahun 1968. Ciek dari banyak karakteristik kapamimpinannyo adolah sistem komando nan dianuik dek pamarintah daerah. Pancapaian paliang gadang Soetran sabagai bupati adolah manjadikan Trenggalek sabagai pusat cengkeh sa-Jawa Timur. Soetran mancanangkan juo kabijakan *tembokisasi* (pambangunan tembok) jo reboisasi di wilayah Trenggalek sabagai upayo untuak maningkekan taraf hiduik rakyat Trenggalek. Soetran ditunjuak baliak untuak maso jabatan kaduonyo pado tahun 1973, kamudian Trenggalek manarimo panghargaan Parasamya Purnakarya Nugraha sabagai kabupaten paliang ancak di tahun 1974.

Sabagai panghargaan dek pancapaiannyo di Trenggalek, Soetran ditunjuak untuak manjabaik sabagai Gubernur Irian Jaya pado tahun 1975. Pado maso kapamimpinannyo, Soetran manerapkan program Wajib Tanam Cengkeh nan mawajibkan hampia kasado panduduak jo instansi di Irian Jaya untuak mananam cengkeh. Karano programnyo tu, Soetran dijuluki sabagai "Gubernur Cengkeh". Maskipun bagitu, program tu gagal karano palaksanaannyo nan tasasak, katidakpahaman tantang pananaman cengkeh, kaputusan untuak mangimpor cengkeh dari Trenggalek meskipun alum diuji kalayakannyo, sarato kurangnyo sosialisasi program. Provinsi itu mangalami pulo duo kali gampo baturuik-turuik pado tahun 1976. Soetran mangakhiri maso jabatannyo sabagai gubernur pado tahun 1981, kiro-kiro ampek bulan labiah lamo dari nan direncanakan. Sasudah mundur dari jabatan gubernur, Soetran tingga di Surabaya.a Inyo maningga pado tahun 1987.

## Kahidupan Awal
Soetran dilahiakan pado tanggal 5 April 1921 di Desa Cangkring, Sidoarjo, Jawa Timur,  dari kaluarga petani. Karano kaadaan ayahnyo nan buto, inyo pun maninggalkan bangku kelas 4 SD jo mulai mancari karajo. Soetran mulai malakoni babagai jinih karajo, takah buruh tani, tampil di hajatan, jo pamain ludruk keliling.

Pado tahun 1942, manyusul pandudukan Japang di Indonesia, Soetran manjalani pandidikan militer di Renseitai, sabuah akademi militer nan didirikan dek tantaro Japang. Soetran kamudian manjadi anggota satuan Pambela Tanah Air sasudah lulus sarato mamparoleh pangkek *budancho*. Sasudah Indonesia merdeka, Soetran bagabuang ka dalam Badan Keamanan Rakyat (cikal bakal TNI) jo ditampekan sabagai komandan seksi pado Batalion Tjipto sajak tanggal 17 September 1945.

Sasudah Revolusi Nasional Indonesia salasai pado tahun 1949, Soetran mangikuti Latihan Persamaan Perwira jo lulus sabagai letnan satu pado tahun 1950. Soetran kamudian mangikuti babarapo pandidikan militer lain, di antaronyo Pandidikan Persiapan Untuak Perwira di Jember (lulus 1956) sarato Kursus Perwira Lanjutan Satu di Bandung (lulus 1957).

Pado tahun 1958, Soetran manjabaik sabagai wakia komandan Batalyon Infanteri 511 jo pangkek letnan satu. Ampek tahun kamudian, pangkeknyo dinaikkan ka kapten jo inyo manjabaik sabagai komandan Batalyon Infanteri 511. Kurang dari satahun kamudian, pado tahun 1963, Soetran dipindahtugaskan ka Irian Jaya sarato manjadi komandan distrik militer (Dandim) di Tanah Merah, Boven Digoel. Pado tahun 1967, inyo dipindahtugaskan baliak ka Jawa Timur, sabagai Dandim Trenggalek. Soetran manarimo juo kanaikan pangkek manjadi mayor.

Pado akhia maso jabatannyo sabagai Gubernur Irian Jaya di tahun 1980, Soetran manarimo kanaikan pangkek kahormatan dari kolonel manjadi brigadir jenderal.

## Rujuakan